钦定古今图书集成/明伦汇编/皇极典/第250卷 > 畏天疏 宋吕公著
## 钦定古今图书集成/明伦汇编/皇极典/第250卷 > 畏天疏 宋吕公著

《书》曰：“皇天无亲，惟德是辅。”又曰：“惟上帝不常，作善降
之百祥，作不善降之百殃。”盖天虽高远，日监在下，人
君动息，天必应之。若修己以德，待人以诚，谦逊静悫，
慈孝忠厚，则天必降福，享国永年，灾害不生，祸乱不
作。若慢神虐民，不畏天命，则或迟或速，殃咎必至。自
古禹、汤、文、武以畏天而兴，桀、纣、幽、厉以慢神而亡，如
影随形，罔有差忒。然自两汉以来，言天道者多为曲
说以附会世事，间有天地变异，日月灾眚，时君方恐
惧修省，欲侧身修道，而左右之臣乃据经传，或指外
事为致灾之由，或陈虚文为消变之术，使主意怠于
应天，此不忠之甚者。《诗》曰：“我其夙夜，畏天之威，于时
保之。”然则有天下者，固当饬己正事，不敢戏豫，使一
言一行皆合天心，然后社稷民人可得而保也。天人
之际，焉可忽哉？